### NN 2/2021 (8.1.2021.), Pravilnik o izmjenama i dopunama Pravilnika o sudjelovanju pripadnika Oružanih snaga Republike Hrvatske u operacijama potpore miru, operacijama odgovora na krize, humanitarnim operacijama i drugim aktivnostima u inozemstvu

MINISTARSTVO OBRANE

40

Na temelju članka 161. stavka 2. i članka 169. stavka 4. Zakona o službi u Oružanim snagama Republike Hrvatske (»Narodne novine«, br. 73/13, 75/15, 50/16, 30/18 i 125/19), donosim

PRAVILNIK

O IZMJENAMA I DOPUNAMA PRAVILNIKA O SUDJELOVANJU PRIPADNIKA ORUŽANIH SNAGA REPUBLIKE HRVATSKE U OPERACIJAMA POTPORE MIRU, OPERACIJAMA ODGOVORA NA KRIZE, HUMANITARNIM OPERACIJAMA I DRUGIM AKTIVNOSTIMA U INOZEMSTVU

Članak 1.

U Pravilniku o sudjelovanju pripadnika Oružanih snaga Republike Hrvatske u operacijama potpore miru, operacijama odgovora na krize, humanitarnim operacijama i drugim aktivnostima u inozemstvu (»Narodne novine«, br. 86/17), u članku 10. stavku 1. podstavak 3. briše se.

Članak 2.

U članku 19. stavku 4. riječ »šest« zamjenjuje se riječju »pet«.

Iza stavka 4. dodaje se novi stavak 5. koji glasi:

»(5) Sudionici koji su angažirani manje od pet mjeseci u operacijama potpore miru, operaciji odgovora na krize, humanitarnoj operaciji i drugoj aktivnosti u inozemstvu ostvaruju pravo na obvezni plaćeni dopust u trajanju od dva radna dana za svaki navršeni mjesec proveden u operaciji i drugim aktivnostima u inozemstvu nakon povratka u Republiku Hrvatsku.«

Dosadašnji stavci 5. – 11. postaju stavci 6. – 12.

U dosadašnjem stavku 5., koji postaje stavak 6., iza riječi: »10 radnih dana« dodaju se riječi: »ili u skladu s propisima operacije potpore miru u koju je sudionik upućen.«

Iza dosadašnjeg stavka 11., koji postaje stavak 12., dodaje se stavak 13. koji glasi:

»(13) Sudionici mogu, u skladu s pravilima i propisima svake pojedinačne operacije potpore miru, neovisno o vremenu provedenom u operaciji potpore miru, koristiti slobodne dane stečene u području operacije po svojem izboru i o svojem trošku, po prethodnom odobrenju ovlaštenog časnika.«

Članak 3.

Članak 21. mijenja se i glasi:

»(1) Sudionici za vrijeme sudjelovanja u operacijama i drugim aktivnostima u inozemstvu ostvaruju pravo na osnovnu plaću koju su ostvarivali na dužnosti s koje su upućeni.

(2) Iznimno od stavka 1. ovoga članka, djelatna vojna osoba privremeno raspoređena na dodatnu dužnost u operaciju i drugu aktivnost u inozemstvu zadržava pravo na plaću temeljne dužnosti, ako privremeno dodana dužnost traje do devet mjeseci neprekidno odnosno do 12 mjeseci s prekidima u dvije godine.

(3) Prava iz stavaka 1. i 2. ovoga članka ostvaruju se i za vrijeme koje sudionik provede na liječenju zbog rane ili ozljede zadobivene u provedbi misije bez svoje krivnje ili u zarobljeništvu, a najdulje do isteka roka na koji je upućen u operaciju potpore miru, operaciju odgovora na krize, humanitarnu operaciju i drugu aktivnost u inozemstvu.

(4) Sudionici za vrijeme sudjelovanja u operacijama i drugim aktivnostima u inozemstvu, zbog otežanih i rizičnih sigurnosnih, zemljopisnih i klimatskih uvjeta opasnih za život i zdravlje ostvaruju pravo na dnevnicu za rad na terenu u inozemstvu, koju posebnom odlukom propisuje ministar obrane.

(5) Pravo iz stavka 4. ovoga članka ostvaruje se i za vrijeme provedeno na liječenju zbog rane ili ozljede koju je sudionik u provedbi misije zadobio bez svoje krivnje ili u zarobljeništvu, a najdulje do isteka roka na koji je upućen u operaciju potpore miru, operaciju odgovora na krize, humanitarnu operaciju i drugu aktivnost u inozemstvu.

(6) Za vrijeme kada sudionici koriste dopust, godišnji odmor ili su zbog nekoga drugog razloga izvan područja operacije i druge aktivnosti u inozemstvu, ne ostvaruju pravo na dnevnicu za rad na terenu u inozemstvu.«

Članak 4.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 023-03/20-04/14

Urbroj: 512-01-20-2

Zagreb, 25. studenoga 2020.

Ministar
 dr. sc. Mario Banožić, v. r.